Маг1арулазул дагьал рук1инч1о пасих1аб кеч1ги, бух1араб маг1уги ,гьабизе гьунар бугебл руччаби. Гьединаздасан рик1к1уна Хунзахъ т1алъиялда машгьурай Мух1амадг1алил яс , пасих1ав коч1охъан Ч1анк1а Тажудинил яц Хажа .Хажа йик1ана бокьараб темаялдасан къокъал коч1ол мохъол сок1к1ине бажарулей , бух1араб маг1уги гьабун , аск1ор ругел руччаби г1одизе т1амун бажарулей г1адан .

Хажае гьеб гьунар ирсалъе щун бук1ана пасих1аб к1ал-мац1алъул жиндирго эбел Хъатуница . Хажал вук1ана к1иго вац . Ч1анк1а хвана х1ежалда . Нурмух1амад гъанкъана Каспи ралъдалъ. Росдал г1адамазда цебеса унареблъун бук1ана Нурмух1амадил маг1ирукъ , Хажал маг1ил гьаракьалъ.

К1иявго вацги хун хут1арай Хажаца , Ч1анк1ал маг1у бахъидал , бух1араб маг1идалъун ах1ана :

*Берзул канлъи араб дир к1алг1аялда*

*Кагъат бач1ун буго вач1инарилан*

*Каранзул рак1 араб Мадинаялде*

*Халг1ат буссун буго вуссинарилан.*

*Хиялдай бук1араб дир х1ажиясул*

*Х1уржаялда ч1вазе сурат босизе*

*Хьуллъундай бук1араб мутаг1иласул*

*Ирх1амалъул ч1умал килщида разе*